
			El Club Superxut se’n va de vacances!!!!!!

			Que per què les anomeno «vacances» si divendres vam tenir classe i dilluns en tornarem a tenir? Doncs és queee… Potser he exagerat una miqueta. És per culpa de l’emoció. Espera, que canvio el títol:

			[image: Il·lustració d’una pilota de futbol en la que hi posa «1 BIS».]

			El Club Superxut se’n va de viatge!!!

			Que per què l’anomeno «viatge», si hi anirem amb el mateix autobús que lloguem cada cap de setmana per jugar contra els equips de la comarca? Doncs perquè aquest cop el nostre destí és molt més lluny! Tan lluny que haurem de passar-hi la nit. Vinga, va, provaré encara un altre títol:

			[image: Il·lustració d’una pilota de futbol en la que hi posa «1 BIS BIS».]

			El Club Superxut jugarà el seu primer partit en una altra província!

			T’has adonat que he anat perdent símbols d’exclamació pel camí? Mira que estava motivat, eh? I no només jo: fins avui mateix, cap membre de l’equip era capaç de parlar d’una altra cosa…

			

			Tot un capde sense adults!

			[image: Il·lustració d’un grup de nois i noies somrient i aixecant els braços.]

			Que sí, que ens hi acompanya la Candela, però ella no compta: la nostra entrenadora és l’adulta més guai del món sencer. Calia un altre «adult responsable» que l’ajudés, però, per sort, no n’hi devia haver cap de disponible, perquè qui s’hi ha apuntat és el meu avi. No sé quina mosca l’ha picat (sabies que, en realitat, les mosques no piquen?), ja que no li agrada gens la Candela…, però no em penso queixar. 

			Ens ha comprat pijames d’os a conjunt!!!

			[image: Il·lustració d’un home amb barba i un noi recolzant-se l’un amb l’altre d’esquena amb un mig somriure i vestits amb un pijama d’òs de cos sencer.]Tenim quatre habitacions reservades en un hotel, en un en què s’accepten les mascotes, és clar, perquè no seria una festa de pijames de veritat si no poguéssim convidar-hi l’ànima de totes les nostres festes: la Canyella! I al matí farem turisme, i en Mateu fins i tot s’ha graduat altre cop les ulleres perquè les taques borroses de paisatge li semblin taques borroses i acolorides de paisatge i, i…

			Que per què em tremola la veu, si tot sona superdivertit?

			Perquè ara que ens estem acostant al poble dels nostres rivals… és impossible no notar alguna cosa estranya en l’ambient.

			Una boira densa com la xocolata desfeta recobreix les teulades de les cases. El vent bufa amb tanta força, que els arbres podrien competir contra el meu avi en un enfrontament de breakdance. El cel s’esquerda amb un llampec electritzant i zigzaguejant…

			En aquest mateix moment, els bessons, que s’han passat tot el viatge sumits en un silenci sospitós, es dirigeixen una de les seves mirades d’«hauríem d’explicar-ho als nostres amics o potser és millor esperar que la realitat destrueixi els seus desitjos més grans?».

			—I ara què passa? —murmura en Mateu.

			

			[image: Il·lustració de dos bessons mirant-se de cara amb les dents premsades, les mans a les butxaques, una dessuadora i gotes de suor a les temples.]

			L’Emma sospira amb tanta força que el cabell de la Laureta, que seu al seient del seu costat, també fa breakdance:

			—Quantes vegades més us ho he de dir?! Que els fantasmes no existeixen!!! De debò, a vegades m’angoixa pensar què faríeu sense mi, perquè…

			Però l’Emma s’ha quedat muda de cop. Té els ulls clavats a la finestra de l’autobús. Giro el cap per veure què l’ha hipnotitzada d’aquesta manera… i em trobo de cop amb un enorme cartell que diu:

			[image: Il·lustració d’un camí que condueix a un poble sota la pluja. Hi ha un cartell en el que hi posa «LES ÀNIMES» i, escrit a mà i més petit, «COMPTE».]

			—Apa! Han posat això només per donar-nos ànims? —pregunto, sorprès.

			—I en femení. Deuen saber que les noies del nostre equip són boníssimes! —afegeix en Biel.

			—No —mormola l’Emma, i sembla una miqueta nerviosa—. Fixeu-vos que duu accent. Hi diu «ànimes». I era el cartell d’entrada al poble. O sigui que…

			L’autobús fa una frenada. Quin espant!

			El tro del llampec que havíem vist trenca el silenci. Ai, mareta, un altre ensurt! Fins i tot la Canyella ha lladrat i tot… El nostre conductor obre les portes i somriu abans d’exclamar:

			—Benvinguts a Les Ànimes!

			Genial. Perfectíssim.

			[image: ] Quin mal rotllo! [image: ]

		

	
		
			

			[image: Capítol 2]

			Un partit passat per aigua

			En Biel baixa els graons de l’autobús de dos en dos. A ell, que li encanten les pel·lis de por, li deu semblar que això és com un parc d’atraccions!

			—Nois, els del Vilavella ja ens han intentat prendre el pèl altres vegades —ens recorda l’Emma—. Volen fer-nos agafar por per desconcentrar-nos!

			És clar! Segur que això de la boira deu passar perquè el poble és a prop d’algun riu. I això del nom… Hi ha dones que s’anomenen Dolors, o Consol o fins i tot Prudència o Bàrbara, però ni provoquen dolor, ni van consolant a tothom, ni demanen prudència a totes hores ni són unes bàrbares que ho destrossen tot. I això de l’esgarrifosa mansió de murs negres, vidres trencats i coronada per gàrgoles que miren al camp de joc dels nostres rivals…, doncs…

			[image: Il·lustració d’un casalot a dalt d’un turó envoltat d’arbres sense fulla. Té una gran escala de pedra i dues columnes al porxo de l’entrada.]

			Bé, a això no li trobo cap explicació.

			—Potser no s’ho han inventat els del Vilavella, sinó els mateixos jugadors de Les Ànimes, els de l’Amunt els Ànims. Convencen els visitants que el seu poble està embruixat per distreure’ls! —exclama l’Emma mentre ens col·loquem sobre el terreny de joc—. El que menys importa és qui ens està venent aquesta enganyifa.

			[image: ] Els guanyarem igualment!

			Com sempre, la nostra estratega sona convincent… Però fins i tot els de l’Amunt els Ànims FC semblen morts de por! I la part difícil tot just acaba de començar.

			[image: Il·lustració d’un pot de vidre amb una aranya a dins.]

			Primer, la gespa és tan alta i està tan deixada, que la Tami intenta fer un driblatge de tacó a tacó i perd la pilota perquè el peu se li enreda amb l’herba. Sort que no arriba a caure, com el capità de l’Amunt els Ànims. Quina mala sort! (O hauria de dir mala herba?). S’entrebanca just quan era a punt de xutar a porteria…

			

			Per si encara no en tinguéssim prou, es posa a plovisquejar, i l’aigua ens aporta un extra de patinades gratuïtes a tots. Una defensa de l’Amunt els Ànims fa una entrada a la Laureta i rellisca tant per terra que acaba estavellant-se contra el seu propi banderí de córner! Uf, quin mal… Em sembla un miracle que no s’hagi obert el cap!

			[image: Il·lustració de dues noies jugant a futbol sota la pluja. Una d’elles derrapa fins a tocar una banderola amb el peu.]

			La part positiva és que ara ens toca el servei de córner, i ja saps que a rematar de cap no em supera ningú. Respiro fondo intentant ignorar la pluja que cada cop cau amb més força. En Biel em mira. Xuta. La pilota ve ajustada al mil·límetre, és impossible fallar! Agafo embranzida, doblego els genolls per saltar i…

			[image: ] AÚÚÚÚÚÚÚÚÚÚÚÚ

			I un udol d’ultratomba em clava un ensurt tan gran que em quedo petrificat a terra.

			Estic segur que la remor ha sorgit de la mansió. I les mirades de terror dels meus companys —tant els vilanovins com els animats— em

			
			
			
			
			
			
			
			
		

	
      
         

		  El Club Superxut se’n va de viatge! No et perdis el cinquè volum de la sèrie de primeres lectures més futboleres, que ja compta amb més de 20.000 lectors.

		  

         
            [image: Imagen de portada]
         

          

         El Club Superxut té el primer partir fora de la comarca aquesta temporada, i per això l’equip complet haurà de passar la nit al poble rival. Amb la Candela i l’avi del Bernat d’acompanyants, aquest promet ser un cap de setmana d’allò més divertit. Si més no...fins que l’autobús s’acosta al poble.

		   

         És impossible no sentir l’ambient estrany...tot està recobert de boira, hi ha llampecs a la distància i els bessons, que havien estat sospitosament callats fins llavors, confessen el que els seus cosins els han advertit: el poble està embruixat.

		   

         Des de la mansió al costat del camp de futbol, se senten uns sorolls estranys i hi ha qui ha vist una figura coberta de benes, podria ser...una mòmia? Les condicions meteorològiques i l’aire misteriós de la casa dificulten la seva estada, però el Club Superxut està preparat per enfrontar-se a qualsevol repte...fins i tot als més tenebrosos.

		   

         Què trobaràs en aquest llibre?

		   

         - Una nova aventura il·lustrada a dues tintes ideal pels amants del futbol que comencen a llegir sols.

		   

         - Text entretingut, divertit i fàcil de llegir i entendre.

		   

         - Un nou misteri amb molt d’humor, valors, amistat…i molt futbol!

      

      
         

         
			 Sélpide San Luis (Algesires, 1999) escriu llibres, guions, cançons i, sobretot, llistes de la compra. Va estudiar Comunicació Audiovisual a la Universitat Carles III de Madrid i és una «giracamises» (del Reial Madrid quan veu futbol masculí i del Barcelona quan veu futbol femení).

